CELEX: C2005/106/61
Language: el
Date: 2005-04-30 00:00:00
Title: Υπόθεση Τ-56/05: Προσφυγή της Δημοκρατίας της Ιρλανδίας κατά της Επιτροπής των Ευρωπαϊκών Κοινοτήτων που ασκήθηκε στις 8 Φεβρουαρίου 2005

30.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/28
            
         Προσφυγή της Δημοκρατίας της Ιρλανδίας κατά της Επιτροπής των Ευρωπαϊκών Κοινοτήτων που ασκήθηκε στις 8 Φεβρουαρίου 2005
   (Υπόθεση Τ-56/05)
   (2005/C 106/61)
   Γλώσσα διαδικασίας: η αγγλική
   Η Δημοκρατία της Ιρλανδίας, εκπροσωπούμενη από τον D. J. O'Hagan επικουρούμενο από τους P. Gallagher και P. McGarry, Βarristers,με τόπο επιδόσεων στο Λουμεμβούργο, άσκησε στις 8 Φεβρουαρίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει (εν όλω ή εν μέρει) την απόφαση C (2004) 4447 της Επιτροπής της 29ης Νοεμβρίου 2004, με την οποία μειώνεται η ενίσχυση από το ταμείο συνοχής για το σχέδιο 96/07/61/007 (πρόγραμμα υδροδοτήσεως της περιοχής Δουβλίνου — Φάση 3), που είχε χορηγηθεί με την απόφαση C (96) 2113 της Επιτροπής της 29ης Ιουλίου 1996 και η ενίσχυση από το ταμείο συνοχής για το σχέδιο 95/07/65/007 (οδός N1 Dunleer-Dundalk — Φάση 2) που είχε χορηγηθεί με την απόφαση C (96) 2113 της Επιτροπής της 29ης Ιουλίου 1996 για την περίοδο και για τα ποσά που θα καθορίσει το Πρωτοδικείο·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
      :
   
   Με την απόφαση C (97) 4090 της Επιτροπής, της 15ης Δεκεμβρίου 1997, χορηγήθηκε ενίσχυση από το ταμείο συνοχής για το σχέδιο 96/07/61/007 (υδροδότηση περιοχής Δουβλίνου –Φάση 3) στην Ιρλανδία. Με την απόφαση C (97) 4090 της Επιτροπής της 15ης Δεκεμβρίου 1997 χορηγήθηκε ενίσχυση από το ταμείο συνοχής για το σχέδιο 95/07/65/007 (οδός N1 Dunleer-Dundalk — Φάση 2), επίσης στην Ιρλανδία. Με την προσβαλλομένη απόφαση η Επιτροπή μείωσε τα συνολικά ποσά της ενίσχυσης που είχε χορηγηθεί με τις δύο προηγούμενες αποφάσεις επικαλούμενη διάφορες παρατυπίες που διαπιστώθηκαν κατά την εξέταση των συγκεκριμένων σχεδίων. Η Επιτροπή έκρινε επίσης ότι εισπράχθηκε αχρεωστήτως συνολικό ποσό 797 886 ευρώ το οποίο και πρέπει να επιστραφεί.
   Για να στηρίξει το αίτημα ακυρώσεως της προσβαλλομένης αποφάσεως η προσφεύγουσα υποστηρίζει προπάντων ότι η προσβαλλομένη απόφαση είναι ανίσχυρη διότι εκδόθηκε μετά πάροδο χρονικού διαστήματος άνω των τριών μηνών μετά την ημερομηνία της ακροάσεως κατά παράβαση του άρθρου 18, παράγραφος 3, του κανονισμού 1386/2001 (1) και το άρθρο Η (2) του παραρτήματος ΙΙ του κανονισμού 1164/1994 (2). Κατά την προσφεύγουσα αυτό συνιστά παράβαση ουσιώδους τύπου καθώς και παραβίαση της αρχής της δικαιολογημένης εμπιστοσύνης.
   Η προσφεύγουσα υποστηρίζει επίσης ότι η Επιτροπή παραβίασε επίσης την αρχή της ασφάλειας δικαίου με την αναδρομική εφαρμογή νέων κατευθυντηρίων γραμμών όσον αφορά την αποδοχή των δαπανών κατά τρόπο ώστε μετέβαλε την έννοια του «τελικού δικαιούχου» πράγμα που καθιστά τις δαπάνες μη αποδεκτές καθ' ότι πραγματοποιήθηκαν εκτός της κρίσιμης περιόδου. Κατά την προσφεύγουσα αυτό συνιστά επίσης προσβολή της δικαιολογημένης εμπιστοσύνης της.
   Μια περαιτέρω παραβίαση της αρχής της ασφάλειας δικαίου συνιστά, κατά την προσφεύγουσα, η αναδρομική εφαρμογή δημοσιονομικών διορθώσεων κατ' αποκοπή. Η αντίληψη αυτή διατυπώθηκε και διαμορφώθηκε με κατευθυντήριες γραμμές που εξέδωσε η Επιτροπή το 2002.
   Τέλος, η προσφεύγουσα υποστηρίζει ότι η αναδρομική εφαρμογή της νέας προσέγγισης της Επιτροπής όσον αφορά την πρακτική της υποκατάστασης αποδεκτών δαπανών σε μη αποδεκτές, συνιστά περαιτέρω παραβίαση της αρχής της ασφάλειας δικαίου. Κατά την προσφεύγουσα η Επιτροπή έκρινε ότι η υποκατάσταση αυτή δεν επιτρέπεται πλέον για πρώτη φορά με τις κατευθυντήριες γραμμές του 2002. Ωστόσο, υποστηρίζει η προσφεύγουσα, η αντίληψη αυτή δεν μπορεί να εφαρμοστεί σε σχέδια που ανάγονται στο 1996 και 1997.
   
      (1)  Κανονισμός ΕΚ 1386/2002 της Επιτροπής, της 29ης Ιουλίου 2002 για θέσπιση λεπτομερών κανόνων εφαρμογής του κανονισμού ΕΚ αριθ. 1164/94 του Συμβουλίου όσον αφορά τα συστήματα διαχείρισης και ελέγχου και τη διαδικασία πραγματοποίησης των δημοσιονομικών διορθώσεων σε σχέση με τις ενισχύσεις που χορηγούνται στο πλαίσιο του ταμείου συνοχής, ΕΕ L 201, σ. 5.
   
      (2)  Κανονισμός ΕΚ 1164/94 της 16ης Μαΐου 1994, για την ίδρυση του ταμείου συνοχής, ΕΕ L 130, σ. 1.